CELEX: C2005/182/74
Language: el
Date: 2005-07-23 00:00:00
Title: Υπόθεση T-184/05: Προσφυγή της Dypna Mc Sweeny και της Pauline Armstrong κατά της Επιτροπής των Ευρωπαϊκών Κοινοτήτων, που ασκήθηκε στις 4 Μαΐου 2005

23.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/40
            
         Προσφυγή της Dypna Mc Sweeny και της Pauline Armstrong κατά της Επιτροπής των Ευρωπαϊκών Κοινοτήτων, που ασκήθηκε στις 4 Μαΐου 2005
   (Υπόθεση T-184/05)
   (2005/C 182/74)
   Γλώσσα διαδικασίας: η γαλλική
   Η Dypna Mc Sweeny, κάτοικος Βρυξελλών, και η Pauline Armstrong, κάτοικος Overijse (Βέλγιο), εκπροσωπούμενες από τους Sébastien Orlandi, Xavier Martin, Albert Coolen, Jean-Noël Louis και Etienne Marchal, δικηγόρους, με τόπο επιδόσεων στο Λουξεμβούργο, άσκησαν στις 4 Μαΐου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγουσες ζητούν από το Πρωτοδικείο:
   
               1.
            
            
               να ακυρώσει τις αποφάσεις της 6ης και της 7ης Σεπτεμβρίου 2004 περί αποκλεισμού των προσφευγουσών από τις εξετάσεις του διαγωνισμού EPSO/C/11/03,
            
         
               2.
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγουσες συμμετείχαν στον διαγωνισμό EPSO/C/11/03, που διοργανώθηκε προκειμένου να καταρτισθεί εφεδρικός πίνακας για μελλοντικές προσλήψεις γραμματέων αγγλικής γλώσσας με βαθμό C5/C4. Η εξεταστική επιτροπή του ως άνω διαγωνισμού αποφάσισε να αποκλείσει τις προσφεύγουσες από τον εν λόγω διαγωνισμό, για τον λόγο ότι τα διπλώματά τους δεν αντιστοιχούσαν προς το απαιτούμενο από την προκήρυξη διαγωνισμού επίπεδο.
   Προς στήριξη της προσφυγής τους, οι προσφεύγουσες προβάλλουν ότι η ως άνω απόφαση παραβαίνει την προκήρυξη διαγωνισμού και πάσχει πρόδηλη πλάνη εκτιμήσεως.